मनरेगा मजदूरों से भरी ट्रॉली पलटी
रतिया| टोहानारोड स्थित गांव नथवान के पास शनिवार शाम मनरेगा मजदूरों को लेकर जा रही ट्रैक्टर ट्रॉली एक ट्रक की साइड लगने से सड़क किनारे पलट गई। ट्रक भी खेत में जा पलटा। ट्रक चालक मौके से भाग गया। घटना का पता चलते ही सदर थाना प्रभारी प्रदीप कुमार आसपास के लोग पहुंचे और घायलों को अस्पताल में भर्ती करवाया। दुर्घटना में ट्रैक्टर चालक सहित एक ही गांव की 6 महिलाएं घायल हो गई। गांव घासवा के मनरेगा मजदूर पिछले कुछ दिनों से गांव नथवान में घग्गर नदी पर काम कर रहे थे। शनिवार शाम काम निपटाने के बाद करीब 50 मजदूर ट्रैक्टर ट्रॉली के जरिए वापस अपने गांव जा रहे थे। ट्रैक्टर गांव का ही सत्तू सिंह ड्राइव कर रहा था। लेकिन ढाणी नथवान के पास सामने से रहे ट्रक ने ट्रैक्टर ट्रॉली में टक्कर मारी जिससे ट्रक भी साथ लगते गेहूं के खेत में जा पलटा और ट्रैक्टर टाॅली भी पलट गए। ट्रॉली में सवार घासवा निवासी माया देवी, रोशनी देवी, रानी देवी, बीरपाल कौर, रानी कौर, गुरदीप कौर ट्रैक्टर चालक सत्तू घायल हो गए। सत्तू को सामुदायिक स्वास्थ्य केंद्र में भर्ती करवाया गया।
hin_Deva hin_Deva